આમ આ કિનારો ધોવાતો જશે અને પાણી આ દિશામાં વધારે જોર કરી આગળ વધશે. જોરને કારણે કિનારાની રેતી પણ વધારે ધોવાશે. આ કિનારો જેમ જેમ ધોવાતો જશે તેમ તેમ એ દિશામાં જતું પાણી વળાંક લઈ સામેના કિનારે ધસી જશે. સામેના કિનારે ધસી જતું પાણી એ કિનારાની રેતીને ઘસડતું જશે. એટલે એ કિનારો પણ ધોવાઈને પહોળો થશે. પછી વળાંક લેશે. આમ સીધી વહેતી નદીનું વહેણ અંગ્રેજી એસ આકારના વળાંકમાં વહેવા લાગશે. એસની આગળ વધારે વળાંક થાય તો નવો એસ બનશે. એમ કરતાં નદીનું વહેણ સીધું હતું એ સાપના લિસોટાની જેમ વળાંક લેતું વહેવા લાગશે.